CELEX: 
Language: mt
Date: 2017-03-13 00:00:00
Title: DIRETTIVA DELEGATA TAL-KUMMISSJONI (UE) .../... li temenda, għall-finijiet ta’ adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-kadmju u għaċ-ċomb fil-ħġieġ li jiffiltra u fil-ħġieġ użat għall-istandards tar-riflettanza

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Din id-Direttiva Delegata tal-Kummissjoni temenda, għall-finijiet tal-adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS 2) fir-rigward ta’ eżenzjoni għal applikazzjonijiet speċifiċi li fihom il-kadmju u ċ-ċomb.
            
            
               Id-Direttiva RoHS 2 tirrestrinġi l-użu ta’ ċerti sustanzi perikolużi fit-tagħmir elettriku u elettroniku. Id-Direttiva RoHS 2 daħlet fis-seħħ fil-21 ta’ Lulju 2011.
            
            
               Is-sustanzi ristretti huma elenkati fl-Anness II tad-Direttiva RoHS 2; filwaqt li r-restrizzjoni fuq iċ-ċomb, il-merkurju, il-kadmju, il-kromju eżavalenti, il-bifenili polibromurati u l-eteri tad-difenil polibromurati għadha qed tiġi infurzata sal-lum, ir-restrizzjoni fuq il-bis(2-etileżil) ftalat (DEHP), il-benżilbutilftalat (BBP), il-ftalat tad-dibutil (DBP) u l-ftalat tad-diisobutil (DIBP) għandha tiġi applikata mit-22 ta’ Lulju 2019. L-Annessi III u IV tad-Direttiva RoHS 2 jelenkaw il-materjali u l-komponenti tat-tagħmir elettriku u elettroniku (EEE) għal applikazzjonijiet speċifiċi eżentati mir-restrizzjoni tas-sustanzi kif previst fl-Artikolu 4(1) tad-Direttiva RoHS 2.
            
            
               L-Artikolu 5 jipprevedi għall-adattament għall-progress xjentifiku u tekniku (inklużjoni, tiġdid, emendi u tħassir ta’ eżenzjonijiet) tal-Annessi III u IV. Skont l-Artikolu 5(1)(a), l-eżenzjonijiet jistgħu biss jiġu inklużi fl-Annessi III u IV, dment li jiġi previst li t-tali inklużjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 u dment li tkun issodisfata xi waħda mill-kundizzjonijiet li ġejjin: it-tneħħija jew is-sostituzzjoni tagħhom permezz ta’ bidliet fid-disinn jew fil-materjali u fil-komponenti li ma jkunux jeħtieġu xi wieħed mill-materjali jew sustanzi elenkati fl-Anness II mhix prattikabbli mil-lat xjentifiku jew tekniku; l-affidabbiltà tas-sostituti mhix żgurata; jew it-total tal-impatti negattivi fuq l-ambjent, is-saħħa u s-sikurezza tal-konsumatur ikkawżati mis-sostituzzjoni x’aktarx li jkun ogħla mit-total tal-benefiċċji għall-ambjent, is-saħħa u s-sikurezza tal-konsumatur.
            
            
               Barra minn hekk, l-Artikolu 5(1) jipprevedi li l-Kummissjoni Ewropea (il-Kummissjoni) għandha tinkludi materjali u komponenti tal-EEE għal applikazzjonijiet speċifiċi fil-listi tal-Annessi III u IV permezz ta’ atti delegati individwali b’konformità mal-Artikolu 20. L-Artikolu 5(3) u l-Anness V jistabbilixxu l-proċedura għas-sottomissjoni tal-applikazzjonijiet għall-għoti, it-tiġdid jew ir-revoka ta’ eżenzjoni.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               B’konsegwenza tad-dispożizzjonijiet fl-Artikolu 5(3) u fl-Anness V, li jippermettu lill-partijiet interessati japplikaw għal eżenzjoni mir-restrizzjonijiet fuq is-sustanzi, minn mindu ġiet ippubblikata d-Direttiva RoHS 2, il-Kummissjoni rċeviet bosta
                  2
                talbiet għall-għoti ta’ eżenzjonijiet ġodda kif ukoll għat-tiġdid ta’ dawk eżistenti.
            
            
               Fil-11 ta’ Novembru 2014, il-Kummissjoni rċeviet applikazzjoni għat-tiġdid tal-eżenzjoni 13(b) tal-Anness III fir-rigward tal-użu tal-kadmju u taċ-ċomb fil-ħġieġ li jiffiltra u fil-ħġieġ użat għall-istandards tar-riflettanza.
            
            
               Sabiex tiġi evalwata l-applikazzjoni għal eżenzjoni, il-Kummissjoni nediet studju biex titwettaq il-valutazzjoni teknika u xjentifika meħtieġa, inkluża konsultazzjoni online miftuħa
                  3
                ta’ tmien ġimgħat mal-partijiet ikkonċernati
                  4
                dwar l-applikazzjoni. Waqt il-konsultazzjoni mal-partijiet ikkonċernati saru ħames kontribuzzjonijiet dwar l-użu tal-kadmju u taċ-ċomb fl-istandards tar-riflettanza, ir-relazzjoni mal-eżenzjoni 39, ma’ ċerti applikazzjonijiet ottiċi li jiddependu fuq l-eżenzjoni 13(b), li jkunu meħtieġa eż. biex tiġi żgurata dijanjożi korretta fil-mediċina, u mat-tul ta’ żmien għall-kategoriji differenti. Tliet partijiet ikkonċernati appoġġjaw it-tiġdid bit-test u bit-tul ta’ żmien mitluba.
            
            
               Ġie ppubblikat ir-rapport finali li jinkludi l-valutazzjoni tal-applikazzjoni
                  5
               ; il-partijiet ikkonċernati ġew innotifikati. Il-paġna tal-proġett hija aċċessibbli permezz tal-paġna web Europa
                  6
               .
            
            
               Sussegwentement, il-Kummissjoni kkonsultat mal-grupp ta’ esperti tal-Istati Membri għall-atti delegati skont id-Direttiva RoHS 2. Il-proposta għal emenda tal-Anness III tad-Direttiva RoHS 2 intbagħtet fis-17 ta’ Marzu 2016 bl-informazzjoni ta’ referenza kollha meħtieġa, u l-esperti ġew mistiedna jikkummentaw dwar il-proposta fil-laqgħa tad-19 ta’ April 2016. Il-grupp ta’ esperti appoġġja b’mod unanimu l-proposta biex iċ-ċomb u/jew il-kadmju jiġu eżentati għal ħames (5) snin f’applikazzjonijiet differenti tal-ħġieġ ottiku tal-kategoriji 1 sa 7 u 10. F’konformità mal-Linji Gwida għar-Regolamentazzjoni Aħjar, l-abbozz tal-Att Delegat ġie ppubblikat fil-Portal tar-Regolamentazzjoni Aħjar għal perjodu ta’ erba’ ġimgħat għar-reazzjonijiet tal-pubbliku. Waslu tliet osservazzjonijiet. Kollha kemm huma esprimew l-appoġġ tagħhom għall-abbozz tal-Att Delegat. Il-passi kollha meħtieġa skont l-Artikolu 5(3) sa (7) twettqu. Il-Kunsill u l-Parlament ġew notifikati dwar l-attivitajiet kollha rilevanti.
            
            
               Ir-rapport finali enfasizza b’mod partikolari l-informazzjoni teknika li ġejja (ara r-rapport fin-nota f’qiegħ il-paġna 5):
            
            
               Il-ħġieġ ottiku li jiffiltra li jkun fih il-kadmju u/jew iċ-ċomb jintuża f’varjetà wiesgħa ta’ applikazzjonijiet ottiċi għal bosta tipi ta’ tagħmir elettriku u elettroniku. Filwaqt li diversi tipi ta’ ħġieġ ottiku li jiffiltra fihom il-kadmju, huma biss ftit dawk li fihom iċ-ċomb. Kemm il-kadmju kif ukoll iċ-ċomb jintużaw minħabba l-proprjetajiet ottiċi uniċi li l-użu tagħhom jiffaċilita, bħal-“linja ta’ qtugħ definita” fl-ispettru viżibbli li ma jiġix affettwat mill-angolu ta’ viżjoni.
            
            
               Il-biċċa l-kbira tal-alternattivi għall-ħġieġ li fih il-kadmju u/jew iċ-ċomb ma jurux tali “linja ta’ qtugħ” tat-tul ta’ mewġa. Il-filtri ta’ interferenza ma għandhomx “linji ta’ qtugħ” definiti iżda t-tul ta’ mewġa li fih dan iseħħ jiddependi fuq l-angolu ta’ viżjoni u b’hekk dawn mhumiex adattati għal ħafna applikazzjonijiet. Għalkemm jeżistu diversi modalitajiet ta’ sostituzzjoni, is-sostituti ma jipprovdux prestazzjoni suffiċjenti tal-linja ta’ qtugħ għall-applikazzjonijiet kollha. Fil-ftit każijiet fejn ikun hemm alternattivi li jipprovdu prestazzjoni suffiċjenti f’dan ir-rigward, il-materjali użati huma sensittivi wisq għall-kundizzjonijiet ambjentali tal-operazzjoni (bħas-sħana jew id-dawl UV) u għalhekk ma jipprovdux affidabbiltà komparabbli.
            
            
               F’dan is-sens, għalkemm jeżistu alternattivi għal xi applikazzjonijiet, dawn l-alternattivi xorta waħda mhumiex adattati għal ħafna applikazzjonijiet oħra, fosthom il-ħġieġ li jiffiltra b’sospensjoni kollojdali u l-ħġieġ li jiffiltra ottiku, ikkulurit u joniku.
            
            
               Biex jinstabu alternattivi għal dawn l-applikazzjonijiet hija ħaġa kkumplikata u tirrikjedi ż-żmien, għalhekk ħames (5) snin jitqiesu bħala ġġustifikati għall-kategoriji 1 sa 7 u 10.
            
            
               Ir-riżultati tal-evalwazzjoni għall-kategoriji 1 sa 7 u 10 juru li mill-inqas wieħed mill-kriterji rilevanti speċifikati fl-Artikolu 5(1)(a) huwa ssodisfat permezz tat-talba għal eżenzjoni marbuta mal-annotazzjoni 13(b) fl-Anness III, meta tkun ifformulata b’konformità mal-Anness ta’ din id-Direttiva, u għalhekk it-tiġdid huwa ġġustifikat. Billi għall-applikazzjonijiet ikkonċernati, illum ma hemmx disponibbli alternattivi affidabbli biżżejjed u lanqas mhuma previsti li jidħlu fis-suq fi żmien qasir, u meta wieħed iqis ir-ritmu tipiku tal-innovazzjoni tas-settur, il-perjodu ta’ validità tal-eżenzjoni ta’ ħames snin mhuwiex mistenni li jkollu impatti negattivi fuq l-innovazzjoni. Għal kategoriji oħra għajr il-kategoriji 1 sa 7 u 10, l-eżenzjoni eżistenti għadha skont il-perjodi ta’ validità stabbiliti fl-Artikolu 5(2). L-eżenzjoni speċifika ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 (REACH), b’konformità mal-Artikolu 5 tad-Direttiva 2011/65/UE.
            
         
         
            
               3.ELEMENTI ĠURIDIĊI TAL-ATT DELEGAT
            
            
               L-att propost jagħti eżenzjoni mir-restrizzjonijiet fuq is-sustanzi tad-Direttiva 2011/65/UE għall-użu taċ-ċomb u/jew tal-kadmju f’applikazzjonijiet speċifiċi.
            
            
               L-istrument propost huwa direttiva delegata, kif stipulat mid-Direttiva 2011/65/UE, u b’mod partikolari l-Artikolu 5(1)(a) tagħha.
            
            
               L-objettiv tal-att propost huwa li jiġu żgurati ċ-ċertezza legali u l-kundizzjonijiet sostenibbli fis-suq għall-manifatturi tat-tagħmir elettriku u elettroniku, billi jippermetti l-użu ta’ sustanzi għal applikazzjonijiet speċifiċi ta’ sustanzi li suppost huma pprojbiti, b’konformità mad-dispożizzjonijiet u skont il-kundizzjonijiet tad-Direttiva RoHS 2 u mal-proċedura stabbilita fiha għall-adattament tal-Annessi III u IV għall-progress xjentifiku u tekniku.
            
            
               B’konformità mal-prinċipju tal-proporzjonalità, il-miżura ma tmurx lil hinn minn dak li hu meħtieġ sabiex jintlaħaq l-objettiv tagħha.
            
            
               Il-proposta ma għandha l-ebda implikazzjoni fuq il-baġit tal-UE.
            
            
               DIRETTIVA DELEGATA TAL-KUMMISSJONI (UE) .../...
            
            
               ta’ 13.3.2017
            
            
               li temenda, għall-finijiet ta’ adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-kadmju u għaċ-ċomb fil-ħġieġ li jiffiltra u fil-ħġieġ użat għall-istandards tar-riflettanza
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  7
               , u b’mod partikolari l-Artikolu 5(1)(a) tagħha,
            
            
               Billi:
            
            
               (1)Id-Direttiva 2011/65/UE tipprojbixxi l-użu taċ-ċomb u tal-kadmju fit-tagħmir elettriku u elettroniku mqiegħed fis-suq.
            
            
               (2)Il-ħġieġ ottiku li jiffiltra li jkun fih il-kadmju jew iċ-ċomb jintuża f’varjetà wiesgħa ta’ applikazzjonijiet ottiċi għal bosta tipi ta’ tagħmir elettriku u elettroniku. Kemm il-kadmju kif ukoll iċ-ċomb jintużaw minħabba l-proprjetajiet ottiċi uniċi li l-użu tagħhom jiffaċilita, bħal-“linja ta’ qtugħ definita” fl-ispettru viżibbli li ma jiġix affettwat mill-angolu ta’ viżjoni.
            
            
               (3)Għalkemm jeżistu diversi modalitajiet ta’ sostituzzjoni, is-sostituti ma jipprovdux prestazzjoni suffiċjenti tal-linja ta’ qtugħ għall-applikazzjonijiet kollha. Fil-ftit każijiet fejn ikun hemm alternattivi li jipprovdu prestazzjoni suffiċjenti f’dan ir-rigward, il-materjali użati huma sensittivi wisq għall-kundizzjonijiet ambjentali tal-operat u għalhekk mhumiex affidabbli biżżejjed.
            
            
               (4)F’dan ir-rigward, l-alternattivi għadhom mhumiex adattati għal ħafna applikazzjonijiet, u s-sejba ta’ alternattivi għalihom hija kkumplikata u tirrikjedi ż-żmien, għalhekk ħames snin għall-kategoriji 1 sa 7 u 10 jitqies bħala tul iġġustifikat.
            
            
               (5)Għaldaqstant, jenħtieġ li ċertu ħġieġ ottiku li jiffiltra li fih il-kadmju u/jew iċ-ċomb jiġi eżentat sal-21 ta’ Lulju 2021 għall-kategoriji 1 sa 7 u 10. Fir-rigward taċ-ċikli ta’ innovazzjoni għat-tagħmir elettriku u elettroniku affettwat, it-tul ta’ din l-eżenzjoni mhuwiex mistenni li jkollu impatt negattiv fuq l-innovazzjoni.
            
            
               (6)Id-Direttiva 2011/65/UE għandha għalhekk tiġi emendata skont dan,
            
         
         
            
               ADOTTAT DIN ID-DIRETTIVA:
            
            
               Artikolu 1
            
            
               L-Anness III tad-Direttiva 2011/65/UE huwa emendat kif stipulat fl-Anness ta’ din id-Direttiva.
            
            
               Artikolu 2
            
            
               1.L-Istati Membri għandhom jadottaw u jippubblikaw, sa mhux iktar tard minn [Data - 12-il xahar wara d-data tad-dħul fis-seħħ ta’ din id-Direttiva], il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Għandhom jikkomunikaw minnufih it-test ta’ dawk id-dispożizzjonijiet lill-Kummissjoni.
            
            
               Għandhom japplikaw dawk id-dispożizzjonijiet minn [Data - 12-il xahar wara d-data tad-dħul fis-seħħ ta’ din id-Direttiva].
            
            
               Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew għandhom ikunu akkumpanjati minn din ir-referenza meta jiġu ppubblikati b’mod uffiċjali. L-Istati Membri għandhom jiddeċiedu kif għandha ssir din ir-referenza.
            
            
               2.L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
            
            
               Artikolu 3
            
            
               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Artikolu 4
            
            
               Din id-Direttiva hija indirizzata lill-Istati Membri.
            
            
               Magħmula fi Brussell, 13.3.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  ĠU L 174, 1.7.2011, p. 88.
               
               
                  
                     (2)
                  Il-lista hija disponibbli fuq: 
                  http://ec.europa.eu/environment/waste/rohs_eee/adaptation_en.htm
               
               
                  
                     (3)
                  Il-lista tal-partijiet ikkonċernati kkonsultati tiġi aġġornata u ġestita b’mod regolari; din tinkludi l-organizzazzjonijiet tal-industrija, il-manifatturi u l-fornituri, ir-riċiklaturi, l-assoċjazzjonijiet tal-konsumaturi, l-NGOs, l-akkademiċi, ir-rappreżentanti tal-Istati Membri, u oħrajn.
               
               
                  
                     (4)
                  
                  Perjodu ta’ konsultazzjoni
                  : mill-24.04.2015 sad-19.06.2015 
               
               
                  
                     (5)
                  
                  
                        
                     Rapport ta’ evalwazzjoni
                  
               
               
                  
                     (6)
                  
                  http://ec.europa.eu/environment/waste/rohs_eee/adaptation_en.htm
               
               
                  
                     (7)
                  ĠUL , , p. . 
               
            
      
    ---documentbreak--- 
      
         
         
            
               ANNESS
            
            
               tad-
            
            
               DIRETTIVA DELEGATA TAL-KUMMISSJONI (UE)
            
            
               li temenda, għall-finijiet ta' adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta' eżenzjoni għall-kadmju u għaċ-ċomb fil-ħġieġ li jiffiltra u fil-ħġieġ użat għall-istandards tar-riflettanza
            
            
               Fl-Anness III, il-punt 13(b) huwa ssostitwit b’dan li ġej:
            
            
               “
            
            
                     
                        13(b)
                     
                  
                  
                     
                        Il-kadmju u ċ-ċomb fil-ħġieġ li jiffiltra u fil-ħġieġ użat għall-istandards tar-riflettanza
                     
                  
                  
                     
                        Tapplika għall-kategoriji 8, 9 u 11; tiskadi:
                     
                     
                        fil-21 ta' Lulju 2023 għall-kategorija 8 apparat mediku dijanjostiku in vitro;
                     
                     
                        fil-21 ta’ Lulju 2024 għall-kategorija 9 strumenti ta’ monitoraġġ u kontroll industrijali u għall-kategorija 11;
                     
                     
                        fil-21 ta’ Lulju 2021 għal subkategoriji oħra tal-kategoriji 8 u 9
                     
                  
               
                     
                        13(b)-(I)
                     
                  
                  
                     
                        Iċ-ċomb f’tipi ta’ ħġieġ li jiffiltra ottiku, ikkulurit u joniku
                     
                  
                  
                     
                        Tapplika għall-kategoriji 1, 7 u 10; tiskadi fil-21 ta’ Lulju 2021 għall-kategoriji 1 sa 7 u 10
                     
                  
               
                     
                        13(b)-(II)
                     
                  
                  
                     
                        Il-kadmju f’tipi ta’ ħġieġ li jiffiltra ottiku b’sospensjoni kollojdali; esklużi l-applikazzjonijiet li jaqgħu taħt l-eżenzjoni 39 ta’ dan l-Anness
                     
                  
                  
                     
                  
               
                     
                        13(b)-(III)
                     
                  
                  
                     
                        Il-kadmju u ċ-ċomb fil-ħġieġ użat għall-istandards tar-riflettanza
                     
                  
                  
                     
                  
               
               ”